Teate avaldamine veinisektoris nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3 (2021/C 453/07)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

TEADE STANDARDMUUDATUSE KOHTA, MILLEGA MUUDETAKSE KOONDDOKUMENTI

„Ribera del Júcar“

PDO-ES-A0049-AM03

Teate esitamise kuupäev: 17. september 2021

HEAKSKIIDETUD MUUDATUSE KIRJELDUS JA PÕHJUSED

1. Veini omadustes maksimaalse tegeliku alkoholisisalduse väljajätmine

Kirjeldus

Igat liiki veinide puhul on jäetud välja maksimaalne tegelik alkoholisisaldus.

Sellega on muudetud tootespetsifikaadi punkti 2 alapunkti 1, muudatus ei mõjuta koonddokumenti.

Tegemist on standardmuudatusega, kuna sellega kohandatakse analüütilisi näitajaid ja sellega ei muudeta oluliselt kaitstud päritolunimetusega toodet, mis säilitab seoste kirjelduses esitatud loodus- ja inimtegurite vastastikmõjust tulenevad omadused ja tunnusjooned. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

Põhjendus

Maksimaalse tegeliku alkoholisisalduse väljajätmine tuleneb peamiselt asjaolust, et kliimamuutuste tõttu on keskmine temperatuur tõusnud, mis omakorda suurendab viinamarja alkoholisisaldust Baumé skaalal ehk alkoholküpsust, ning selleks et saavutada alkoholküpsuse ja fenoolse küpsuse tasakaal, on vaja teha hiline korje, mistõttu suureneb veinide alkoholisisaldus.

2. Minimaalse üldhappesuse vähendamine veinide omaduste kirjelduses.

Kirjeldus

Kõikide veinitüüpide puhul vähendatakse minimaalset üldhappesust nelja grammini liitri kohta.

Sellega on muudetud tootespetsifikaadi punkti 2 alapunkti 1 ja koonddokumendi punkti 4.

Tegemist on standardmuudatusega, kuna sellega kohandatakse analüütilisi näitajaid ja sellega ei muudeta oluliselt kaitstud päritolunimetusega toodet, mis säilitab seoste kirjelduses esitatud loodus- ja inimtegurite vastastikmõjust tulenevad omadused ja tunnusjooned. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

Põhjendus

Piirkonna eripära arvestades on kliimamuutused ühes keskmise temperatuuri tõusuga ja vähem sekkuvad tootmismudelid toonud kaasa kõikide viinamarjasortide happesuse ulatusliku vähenemise. Selle tagajärjel on veinide üldhappesus väiksem ja see väheneb viinhappe soolade sadestumise tõttu veinide pikal vaadis seismisel veelgi. Seepärast on alkohol- ja fenoolse küpsuse vahelise tasakaalu saavutamiseks põhjendatud aina hilisemate saagikoristustega vähendada minimaalset üldhappesust nelja grammini liitri kohta viinhappes väljendatuna.

3. Selliste analüütiliste näitajatega nagu jääksuhkrusisaldus ja lenduvate hapete sisaldus seotud terminite kohandamine kehtivate õigusnormidega.

Kirjeldus

Analüütiline näitaja „jääksuhkrusisaldus“ nimetatakse ümber „üldsuhkrusisalduseks fruktoosi ja glükoosina“ vastavalt komisjoni 17. oktoobri 2018. aasta rakendusmääruse (EL) 2019/34 artiklile 20, milles on määratletud üldsuhkrusisaldus fruktoosi ja glükoosina.

Samuti on asjakohane täpsustada, et lenduvate hapete sisaldust väljendatakse äädikhappes.

Sellega on muudetud tootespetsifikaadi punkti 2 alapunkti 1, muudatus ei mõjuta koonddokumenti.

Tegemist on standardmuudatusega, kuna sellega kohandatakse termineid, mida kasutatakse seoses füüsikalis-keemiliste omadustega, ning sellega ei muudeta kuidagi lõpptoodet, mis säilitab seoste kirjelduses esitatud loodus- ja inimtegurite vastastikmõjust tulenevad omadused ja tunnusjooned. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

Põhjendus

On vaja täpsustada, kuidas tuleb väljendada veini analüütiliste näitajate väärtusi (suhkrusisaldus ja lenduvate hapete sisaldus).

4. Uute sortide lisamine

Kirjeldus

Lisatud on valged sordid ’Pardillo/Marisancho’ ja ’Chardonnay’ ning punased sordid ’Garnacha tinta’, ’Garnacha Tintorera’ ja ’Monastrell’.

Sellega on muudetud tootespetsifikaadi punkti 6, muudatus ei mõjuta koonddokumenti.

Tegemist on standardmuudatusega, kuna sellega ei muudeta oluliselt kaitstud päritolunimetusega toodet, mis säilitab seoste kirjelduses esitatud loodus- ja inimtegurite vastastikmõjust tulenevad omadused ja tunnusjooned. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

Põhjendus

Nende sortide lisamine on tingitud vajadusest kohandada kaitstud päritolunimetuse „Ribera del Júcar“ tootespetsifikaat vastavaks tootmispiirkonna viinamarjakasvatuspotentsiaalile ning vajadusele pakkuda suuremat veinivalikut nii traditsioonilistes kui ka tänapäevastes sortides.

Nii sorti ’Pardillo/Marisancho’ kui ka sorti ’Chardonnay’ on määratletud tootmispiirkonna viinamarjaistandusregistri kohaselt viljeletud aastaid. Nende sortide lisamisega suurendataks viinamarjakasvatuse potentsiaali 6,83 % võrra ja hõlmataks 96,70 % valgetest sortidest tootmispiirkonnas. Lisades tootmispiirkonna viinamarjaistandusregistrisse kantud sordid ’Garnacha Tinta’, ’Garnacha Tintorera’ ja ’Monastrell’, mille puhul viinapuude keskmine vanus on 10 aastat, suurendataks tootmispiirkonna viinamarjakasvatuspotentsiaali 12,74 % võrra ja hõlmataks 99,00 % tootmispiirkonna punastest sortidest.

Viinamarjakasvatajate ja tehnikute töö nii kohapeal kui ka veinimeistrite juures ning nende sortidega seotud eri tootmiskogemus piirkonna veinitehastes annavad väga positiivseid ja diferentseeritud tulemusi, mis koos selliste näitajatega nagu mullastik, kliima, sademete hulk ja kõrgus vastavad kaitstud päritolunimetusega veinide „Ribera del Júcar“ tootespetsifikaadi nõuetele ning nõudlusele neist sortidest valmistatud pudelisse villitud veinide järele.

5. Lisatud on tootmispiirkonnast suurema geograafilise üksuse kasutamine.

Kirjeldus

Geograafilist üksust „Cuenca“ tunnustatakse tootmispiirkonnast suurema geograafilise üksusena, mis vastab selle provintsi halduspiirkonna nimele, kus asub kogu määratletud piirkond.

Sellega on muudetud tootespetsifikaadi punkti 8 ja koonddokumendi punkti 9.

Tegemist on standardmuudatusega, kuna sellega lisatakse veel üks määruse (EL) 2019/33 artiklis 55 vaadeldud märgistuse element, kuigi vaadeldakse võimalust määrata teine geograafiline nimi, ei tähenda see kaitstud päritolunimetuse „RIBERA DEL JÚCAR“ muutmist ning suurem geograafiline üksus märgitakse täiendavalt ja see annab tarbijale toote päritolu kohta lisateavet. Lisaks ei kujuta see vabatahtlik märgistus endast mingil juhul turule laskmise piirangut, mistõttu leitakse, et see muudatus ei liigitu ühekski määruse (EL) 2019/33 artikli 14 lõikes 1 sätestatud muudatuseks.

Põhjendus

Selle teabe märgistusele lisamise eesmärk on anda täiendavat ja täpsemat teavet veinide päritolu kohta. Selline teave parandab veinide kuvandit tarbijate silmis.

6. Ajakohastatud on viiteid õigusaktidele ja tunnustatud sertifitseerimisasutuste andmeid.

Kirjeldus

Viited vananenud õigusaktidele on asendatud viidetega kehtivatele õigusaktidele ja kontrollasutuste andmeid on ajakohastatud.

Sellega on muudetud tootespetsifikaadi punkte 8 ja 9, muudatus ei mõjuta koonddokumenti.

See on standardmuudatus, kuna tegemist on ajakohastamisega. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

Põhjendus

Tootespetsifikaadi punkti 8 alapunktides 2 ja 3 ning punkti 9 alapunkti 2 alapunktides 3 ja 9 on viide kehtetuks tunnistatud määrustele asendatud viitega kehtivatele määrustele.

Punkti 9 alapunktis 1 esitatud kontrollorganite loetelu on ajakohastatud.

KOONDDOKUMENT

1. Nimi (nimed)

Ribera del Júcar

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

1. Kuiv valge vein ja roosa vein

LÜHIKE TEKSTILINE KIRJELDUS

Valged veinid on kahvatukollase värvusega, milles võib märgata rohekaid või merevaigukarva varjundeid. Lõhn on puhas ja puuviljane. Püsiva maheda maitsega ja heas tasakaalus puuviljase järelmaitsega.

Roosad veinid on roosad kogu värvigamma ulatuses, esmase aroomiga ja keskmise täidlusega.

* Maksimaalne üldalkoholisisaldus jääb seadusega ettenähtud piiridesse kooskõlas asjakohaste ELi õigusaktidega.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides):

—

Minimaalne tegelik alkoholisisaldus (mahuprotsentides):

10,5

Minimaalne üldhappesus:

4 grammi liitri kohta viinhappes väljendatuna

Maksimaalne lenduvate hapete sisaldus (milliekvivalentides liitri kohta):

8,33

Maksimaalne vääveldioksiidi üldsisaldus (milligrammides liitri kohta):

130

2. Magus valge ja roosa vein

LÜHIKE TEKSTILINE KIRJELDUS

Välimuselt ja lõhnalt sarnanevad need samast viinamarjasordist valmistatud kuivade veinidega.

Maitsmisel on tasakaalus happesus, alkoholi- ja jääksuhkrusisaldus.

* Maksimaalne üldalkoholisisaldus jääb seadusega ettenähtud piiridesse kooskõlas asjakohaste ELi õigusaktidega.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides):

—

Minimaalne tegelik alkoholisisaldus (mahuprotsentides):

9

Minimaalne üldhappesus:

4 grammi liitri kohta viinhappes väljendatuna

Maksimaalne lenduvate hapete sisaldus (milliekvivalentides liitri kohta):

8,33

Maksimaalne vääveldioksiidi üldsisaldus (milligrammides liitri kohta):

130

3. Noor punane vein

LÜHIKE TEKSTILINE KIRJELDUS

Ilusa sügava kardinalpunaselt sillerdava kirsipunase värvusega, punased ja purpursed toonid domineerimas kollaste üle.

Keskmise tugevusega puhta lõhnaga, milles tulevad esile puuviljased, eelkõige punaste viljade noodid. Retronasaalselt on taas tunda keskmise tugevusega puuviljaseid nüansse.

Maitsmisel jõulised, täidlased. Keskmiselt püsiva järelmaitsega, milles on tunda sametist varjundit.

* Maksimaalne üldalkoholisisaldus jääb seadusega ettenähtud piiridesse kooskõlas asjakohaste ELi õigusaktidega.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides):

—

Minimaalne tegelik alkoholisisaldus (mahuprotsentides):

12

Minimaalne üldhappesus:

4 grammi liitri kohta viinhappes väljendatuna

Maksimaalne lenduvate hapete sisaldus (milliekvivalentides liitri kohta):

13

Maksimaalne vääveldioksiidi üldsisaldus (milligrammides liitri kohta):

130

4. Punased veinid nimetusega Tradición, Crianza ja Reserva

LÜHIKE TEKSTILINE KIRJELDUS

Punased ja purpursed toonid domineerivad kollaste üle. Veinide Crianza ja Reserva puhul varieerub tellisepunaselt helklev värvus rubiinpunasest kirsipunaseni.

Puhta jõulise lõhnaga. Lõhnabuketis on tunda lille-, vürtsi-, palsami-, röstimis- ja taimenüansse. Laagerdunud veinides on tunda küpsete punaste puuviljade noote.

Heas tasakaalus veinid, maitse- ja puuteaisting on kooskõlas, keskmise tanniinsusega maheda ja sametise maitsega. Pika ja tugeva järelmaitsega. Puitvaadis laagerdunud veinid on jõulise, puhta ja siidise maitsega, milles on tunda röstimise ja vanillinoote, aimata võib piprasust ja kakaod.

* Maksimaalne üldalkoholisisaldus jääb seadusega ettenähtud piiridesse kooskõlas asjakohaste ELi õigusaktidega.

** Maksimaalne lenduvate hapete sisaldus: võib ületada 2 milliekvivalenti liitri kohta iga 11 % ületava alkoholisisalduse kraadi ja laagerdumisaasta kohta kuni 20 milliekvivalendini liitri kohta.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides):

—

Minimaalne tegelik alkoholisisaldus (mahuprotsentides):

12

Minimaalne üldhappesus:

4 grammi liitri kohta viinhappes väljendatuna

Maksimaalne lenduvate hapete sisaldus (milliekvivalentides liitri kohta):

15

Maksimaalne vääveldioksiidi üldsisaldus (milligrammides liitri kohta):

130

5. Veinivalmistustavad

5.1. Veinivalmistuse eritavad

Veinivalmistuse eritava

Valgete veinide puhul peab kääritamine toimuma temperatuuril vahemikus 15–22 °C. Kestadega leotamise korral peab kääritamine kestma 1–6 päeva.

Roosade veinide puhul peab virde kestadega leotamine kestma kuni 36 tundi, puhast ilma kestadeta virret kääritatakse temperatuuril alla 22 °C.

Punaste veinide puhul kestab leotamine ja kääritamine vähemalt neli päeva, noorte veinide puhul temparatuuril kuni 28 °C ja ülejäänud veinide puhul temperatuuril kuni 30 °C. Vein võib olla laagerdamata või puittünnis või -vaadis laagerdatud: 5 000–20 000 liitrit mahutavas puittünnis, mida kutsutakse tina’ks, vähemalt nelja kuu jooksul või tammevaadis vähemalt kahe kuu jooksul.

5.2. Suurim saagikus

1. Viinamarjaistandused, kus kasutatakse goblet’-meetodit ehk viinapuude lehtrikujuliseks tagasilõikamist 10 140 kilogrammi viinamarju hektari kohta 75 hektoliitrit hektari kohta

2. Viinamarjaistandused, kus kasutatakse spaleermeetodit ehk tugivõrestikul kasvatamist 12 170 kilogrammi viinamarju hektari kohta 90 hektoliitrit hektari kohta

6. Määratletud geograafiline piirkond

See hõlmab Cuenca provintsi edelaosas järgmisi omavalitsusüksusi:

— Casas de Benítez

— Casas de Fernando Alonso

— Casas de Guijarro

— Casas de Haro

— El Picazo

— Pozoamargo

— Sisante

7. Peamised veiniviinamarjasordid

’AIREN’

’BOBAL’

’CABERNET SAUVIGNON’

’MACABEO – VIURA’

’SYRAH’

’TEMPRANILLO – CENCIBEL’

’VERDEJO’

8. Seos(t)e kirjeldus

Ala, kus Júcari jõgi on uuristanud kanjoni, mis lõikab katki üksluise tasandiku ja põhjustab naaberaladega võrreldes sagedasemaid vihmaperioode. Järvesete kuivendatud soistel aladel, kus leidub saviliiva, soolasavi, orgaanilist ainet, kruusa ja polügeenset kiviklibu, mis on peamiselt saviga tsemenditud dolomiit ja paekivi.

Punased veinid on õrnalt mõrkjad, maheda ja sügava maitsega, suurepärase happesuse ja tanniinide tasakaaluga, värvus varieerub kirsipunasest sinakalt ja lillakalt helkelva rubiinpunaseni. Mitmekülgse puuviljase lõhnabuketiga. Valged veinid on hõrgu ja sametise maitsega, heas tasakaalus happesusega.

9. Muud olulised tingimused (pakendamine, märgistamine, muud nõuded)

Õigusraamistik:

riigisisesed õigusaktid

Lisatingimuse liik:

täiendavad märgistusnõuded

Tingimuse kirjeldus:

Kaitstud päritolunimetusega veinide „Ribera del Júcar“ puhul võib geograafilisele üksusele „Cuenca“ viidata kui suurimale geograafilisele üksusele, mis vastab selle provintsi nimele, kus asub kogu tootmispiirkond, selleks et selgemini määratleda tootmispiirkonna asukoht.

See nimi peab olema kaitstud päritolunimetusega veini „Ribera del Júcar“ märgistusel esitatud päritolunimetusest väiksemas kirjas.

Link tootespetsifikaadile

http://pagina.jccm.es/agricul/paginas/comercial-industrial/consejos_new/pliegos/MOD_PLIEGO_DOP_RIBERA_JUCAR_CCC_20210222.pdf

(1) EÜT L 9, 11.1.2019, lk 2.